Jossy Brokke

**Jossy Adriaan Brokke** of **Jossy Brokke jr.** (☆ 15 di juli 1947 na Oranjestad - † 24 di april 2025 na Aruba) tambe conoci  bou di e apodo *Voz di Oro*, tabata un musico, cantante, cantautor, compositor y presentador di television Arubano. E tabata ganado di e Festival di Cancion di Antias na 1968 y tabata e prome artista Arubano pa participa na Festival OTI na 1976. Brokke ta considera un di e baluartenan di musica y canto na Aruba.

## Bida
Jossy Brokke ta e di cinco yiu di Maria Magdalena de Cuba y Jossy Juliano Brokke sr., kende tabata ambtenaar. E tin un ruman homber y cinco ruman muhe, entre cual e cantante conoci bou di nomber artistico Dhaddy Brokke of Dhadelavi. Brokke ta cuminsa canta desde 9 aña y tabata toca instrumento musical, inicialmente maraca i cuarta, pero despues di tempo a bay riba guitara.

Su carera musical a inicia na aña 1956 na emisora Voz di Aruba, den e programa di Addison Croes titula “Buscando talento artistico”.
Aruba Caribbean Hotel (awe Hilton Aruba Caribbean Resort) tabata e prome hotel grandi unda ela canta. E tabata canta musica mexicano y tur locual e mes ta skirbi. Su prome composicion cu a bira un hit tabata un bosanova na Spaño *No me dejes*. El a composita tambe varios cancion na Papiamento y na Ingles. Un di e composicionnan di mas popular ta e cancion *‘Pais’*.

Brokke a forma parti di diferente grupo musical: Los Casiques (den decada 1960), Los Casinos y Los Llaneros. Tambe el a acompaña varios otro grupo, entre nan ta Etty Toppenberg y su Trio Huasteca, cu cual el a participa na Festival di Cancion di Antias na 1967 y a haci giro pa Hulanda, Alemania y Suiza. Acompaña pa e grupo The Magnificent Five, e ta sali ganado di e di cinco Festival di Cancion di Antias na 1968 na Aruba. Na 1976 Brokke tabata e prome artista Arubano pa participa na e Festival OTI (Organización de Televisión Iberoamericana) na Acapulco, unda el a representa Antias Hulandes cu e cancion *‘El primer criollo’*. Den region di Caribe el a presenta entre otro na Venezuela, Colombia, Costa Rica, Cuba y Republica Dominicano. 

Na aña 1967 Jossy Brokke a haci su prome grabacion na Telearuba. Despues el a graba su prome disco 45 y na aña 1980 su prome LP na Volendam, Hulanda. El a sigui graba cu e grupo musical ‘The Strangers’ y su disconan tabata popular tanto na Aruba, Corsou y Boneiro. Na aña 1996, el a graba un disco compacto *Cancionnan di  mi bida*, cu a refleha e trayectoria di su carera artistico y na ocacion di su 50 aña den farandula, a saca un otro disco compacto cu 14 cancion.

Entre decada 1980 y 1990 Brokke a biba na Hulanda y Alemania. Despues di regresa Aruba e tabata presentador na TeleAruba di su ‘Talkshow Nos cu Nos’ y su programa musical ‘Jossy ta presenta’. 

Desde 1969 Brokke tabata casa cu Sandra Lourdes Ponson. Despues di a wordo diagnostica cu e enfermedad di Alzheimer na 2023, el a keda interna den un cas di cuido y fayece dia 24 di april 2025 na edad di 77 aña.

## Honor
Na fin di 2021 a entrega Jossy Brokke jr. e prome ‘Premio Crioyo di Oro’ como reconocimento di su 65 aña cantando y hibando cultura Arubano internacionalmente.

## Discografia
### Single
* *Quisiera tenerla*

### CD's
* *Mi ta busca bo*
* *No ta bal la pena*
* *Ainda mi t'ey*
* *Pais* 
* *Aruba, amor patria*
* *Juana del diablo*
* *Amor berdadero*
* *Mi senora*
* *Mi dushi Papiamento*
* *Tera dushi*
* *Guitara*
* *Mi amor*
* *Bisa danki na bo bida*
* *Bida ta pasa*
* *Cancionnan di mi bida* (1996)
* *Jossy Brokke y Camilo Muyale* (2009)

## Link externo
* Jossy Brokke, skempi.com